ট্রাম্পের মুখে ভারত-কথা, শুল্কযুদ্ধে কী অবস্থান ভারতের?

ওয়েব ডেস্ক: আবার মার্কিন প্রেসিডেন্ট ডোনাল্ড ট্রাম্পের (US President Donald Trump) মুখে ভারত-কথা। শুল্কের হার নিয়ন্ত্রণ নিয়ে ভারতকে সতর্ক বার্তা মার্কিন প্রেসিডেন্টের। ভারতকে সতর্ক করে তাঁর বার্তা শুল্কের হার সেখানে অত্যন্ত চড়া সেখানে শুল্কের (India-US Tariff War) হার না কমালে আমেরিকাও বসাবে পাল্টা শুল্ক। ২ এপ্রিল থেকেই এই শুল্কের জমানা শুরু হবে বলে জানিয়ে দিলেন মার্কিন প্রেসিডেন্ট। এই ইস্যুতে ধীরে নখদাঁত বের করেছেন ট্রাম্প। বুধবার সকালে আমেরিকার কংগ্রেসে যৌথ অধিবেশনে বক্তব্য রাখার সময় সে দেশের প্রেসিডেন্ট স্পষ্ট জানিয়ে দিলেন, পারস্পরিক শুল্ক চাপানোর নীতি থেকে বাদ পড়ছে না ভারত। জানিয়ে দিলেন তারিখও। এখন ভারতের কী অবস্থান সেটা দেখার। ভারত ছাড়াও চিন, দক্ষিণ কোরিয়া, কানাডা, মেক্সিকোর মতো দেশগুলির উপর পাল্টা শুল্ক চাপানোর কথা বললেন তিনি।

দ্বিতীয় বার আমেরিকায় প্রেসিডেন্ট হওয়ার পর বুধবারই প্রথম মার্কিন কংগ্রেসের যৌথ অধিবেশনে বক্তৃতা করলেন ট্রাম্প। বুধবার মার্কিন প্রেসিডেন্ট ডোনাল্ড ট্রাম্প জানিয়েছেন, অন্যান্য দেশগুলি দীর্ঘ দিন ধরে আমেরিকার উপর শুল্ক চাপিয়ে আসছে। এবার তাদের পালা। ইউরোপীয় ইউনিয়ন, চিন, ব্রাজিল, ভারত এবং অসংখ্য অন্যান্য দেশ আমাদের উপর যত বেশি শুল্ক আরোপ করে, আমেরিকাও তাদের উপর তত বেশি শুল্ক আরোপ করবে। বক্তব্যে ভারতের কথা উল্লেখ করে ট্রাম্প বলেন, ভারত আমেরিকার উপর ১০০ শতাংশ শুল্ক আরোপ করে। এই ব্যবস্থা আমেরিকার প্রতি কখনওই ন্যায্য নয়। নরেন্দ্র মোদির মার্কিন সফরের সময় ট্রামেপের সঙ্গে বৈঠকেও শুল্ক বিষয়টি উঠেছিল। ট্রাম্প জানিয়েছিলেন ভারতের সঙ্গে দ্বিপাক্ষিক সম্পর্কের আরও উন্নতি চায় আমেরিকা। কিন্তু তা শুল্ক ছাড়ের বিনিময়ে নয়!

আরও পড়ুন: পাকিস্তানের সেনাক্যাম্পে ভয়াবহ জঙ্গি হামলা, মৃত ১২

ট্রাম্পের ঘোষণা, আগামী ২ এপ্রিল থেকে পারস্পরিক শুল্ক আরোপ করব। এটি এমন একটি পদক্ষেপ যা আমেরিকা যুক্তরাষ্ট্রের সঙ্গে ভারতের বাণিজ্যকে উল্লেখযোগ্যভাবে প্রভাবিত করতে পারে। আমি চেয়েছিলাম ১ এপ্রিল থেকে কার্যকর করতে। কিন্তু অনেকে ভাবতে পারেন, আমি এপ্রিল ফুল করছি। তাই ২ এপ্রিল থেকে পারস্পরিক শুল্ক চালু করব। মেডিক্যাল ডিভাইস, কৃষি পণ্য এবং মোটরসাইকেলের মতো পণ্যগুলিতে শুল্কের কারণে এখন পর্যন্ত মার্কিন যুক্তরাষ্ট্রে সরাসরি ক্ষতিগ্রস্থ হয়নি। এর আগে ট্রাম্পের শুল্ক হুঁশিয়ারির পরই বাজেটে আমেরিকা থেকে আমদানি করা হুইস্কি থেকে মোটরবাইকের মতো একগুচ্ছ পণ্যে মোদি সরকার আমদানি শুল্ক কমিয়েছে। দ্বিতীয় বার ক্ষমতায় আসার পর থেকেই একের পর এক সিদ্ধান্ত নিয়েছেন ট্রাম্প। যা বিশ্ব দরবারে আলোচিত হচ্ছে। মার্কিন প্রেসিডেন্ট ঘোষণা করেছিলেন, আমদানি শুল্কের বিষয়ে ‘টিট ফর ট্যাট’ নীতি অনুসরণ করবেন। তাঁর দাবি ছিল, যে দেশ মার্কিন পণ্যের উপর যত বেশি শুল্ক চাপাবে, আমেরিকাও সেই সব দেশের পণ্যের উপর তত পরিমাণ আমদানি শুল্ক বসাবে। সেই ঘোষণায় যে তিনি অনড়।

অন্য খবর দেখুন